Περιοδεία σε 5 αφρικανικές χώρες πραγματοποιεί από αύριο ο πρόεδρος Μπους. - 2003-07-07
Στόχος του η βελτίωση του γοήτρου της Αμερικής στην Αφρική.
Ο πρόεδρος Μπους αναχωρεί απόψε για περιοδεία στην Αφρική, όπου, όπως έχει δηλώσει, θα ανταμείψει με πρόσθετη οικονομική βοήθεια τις χώρες που διοικούνται δίκαια και εφαρμόζουν οικονομικές μεταρρυθμίσεις. Την περιοδεία σε αφρικανικές χώρες ο αμερικανός πρόεδρος την πραγματοποιεί στα πλαίσια εκστρατείας που αποσκοπεί στη βελτίωση του γοήτρου της Ουάσινγκτων, μετά από την επίμαχη εισβολή στο Ιράκ. Ο πρόεδρος Μπους σχεδιάζει στα πλαίσια του προγράμματος «Πρόκληση της Νέας Χιλιετίας», όπως αποκαλείται, να αυξήσει κατά τα επόμενα χρόνια την αμερικανική βοήθεια προς την Αφρική κατά 50%. Η βοήθεια αυτή όμως θα χορηγηθεί μόνο σε αφρικανικές χώρες που ικανοποιούν τα αμερικανικά κριτήρια για επενδύσεις στον υγειονομικό και εκπαιδευτικό τομέα, που πατάσσουν τη διαφθορά και που εφαρμόζουν μεταρρυθμίσεις με στόχο την καθιέρωση συστήματος ελεύθερης αγοράς. Η Σύμβουλος του Λευκού Οίκου για θέματα εθνικής Ασφάλειας, Κοντολίζα Ράϊς, λέει πως ο πρόεδρος Μπους ενθαρρύνει την καλή διοίκηση στην Αφρική, ελπίζοντας πως θα βελτιωθούν οι συνθήκες διαβίωσης των Αφρικανών με την καλύτερη απόδοση της οικονομίας των χωρών τους. Κατά την έκφρασή της: «Ο πρόεδρος Μπους έχει πάρει στα σοβαρά την Αφρική, τους Αφρικανούς ηγέτες και τη δυνατότητα της ηπείρου αυτής να συμβάλει πλήρως στην παγκόσμια ανάπτυξη και ευημερία. » Από την πλευρά του ο πρόεδρος Μπους λέει πως θα δηλώσει σε αφρικανικές κυβερνήσεις πως είναι υπεύθυνες για την επένδυση της αμερικανικής βοήθειας σε κοινωνικά προγράμματα και οικονομικές μεταρρυθμίσεις και πως δεν θα επιτρέψει να χρησιμοποιηθούν τα χρήματα των αμερικανών φορολογουμένων για να πλουτίσουν τα κυβερνώντα κόμματα. Λέει συγκεκριμένα: «Δεν θα δώσουμε χρήματα για να διαφθαρούν ηγέτες. Δεν θα δώσουμε χρήματα σε κοινωνίες που δεν επιδεικνύουν διαφάνεια. Τόσο οι αμερικανοί φορολογούμενοι όσο κι εγώ πιστεύουμε πως η βοήθειά μας πρέπει να έχει κάποιο αντίκρυσμα. Είμαστε διατεθειμένοι να χορηγήσουμε μεγάλα ποσά. Περιμένουμε όμως τα ποσά αυτά να χρησιμοποιηθούν για εκπαιδευτικούς και υγειονομικούς σκοπούς. Περιμένουμε να γίνουν μεταρρυθμίσεις με στόχο την υιοθέτηση συστημάτων ελεύθερης αγοράς. Περιμένουμε από τους αφρικανούς ηγέτες να ξοδέψουν τα χρήματα αυτά με σύνεση, για τους λαούς των χωρών τους, τους οποίους εκπροσωπούν και όχι για τον εαυτό τους. » Η αύξηση της βοήθειας, το άνοιγμα των αμερικανικών αγορών σε αφρικανικά αγαθά και η διάθεση περισσότερων χρημάτων για την καταπολέμηση του Εηντς αποτελούν επίσης μέρος της επιδίωξης της κυβέρνησης Μπους να βελτιωθεί το γόητρο της Αμερικής στο εξωτερικό. Πολλές αφρικανικές χώρες, συμπεριλαμβανόμενων της Νιγηρίας και της Νότιας Αφρικής, οι οποίες θα συμπεριληφθούν στην περιοδεία του αμερικανού προέδρου, είχαν ταχθεί κατά του πολέμου στο ιράκ. Ο πρόεδρος Μπους πραγματοποιεί το ταξίδι αυτό για να δείξει σε αφρικανούς ηγέτες που διατηρούν επιφυλάξεις για τις προθέσεις του ότι τείνει χείρα βοηθείας σε χώρες που έχουν ανάγκη καθώς προσπαθεί να εξισορροπήσει τις στρατιωτικές επιχειρήσεις στο Αφγανιστάν και το Ιράκ με τη χορήγηση ανθρωπιστικής βοήθειας στην Αφρική και την περιοχή της Καραϊβικής. Εκτός από τη Νιγηρία και την Αφρική ο κ. Μπους θα επισκεφθεί επίσης τη Σενεγάλη, τη Μποτσουάνα και την Ουγκάντα.